LidanRubinov/Halacha-QA huggingface dataset:
שאלה: תיקון חוטי טלוויזיה בדירה שכורה: ברשותי דירה מושכרת באזור חרדי. השוכר שלי מחזיק במכשיר טלווזיה וטענתו כי ישנה בעיה בקליטת שדורי הטלווזיה עקב קלקול בחוטי הקליטה הקבועים בדירה. אי לכך הוא מבקש שאתקן זאת. חשוב לציין כי בחוזה ביננו אין התיחסות לדבר זה. מה הדין?
תשובה: צריך לבדוק מה הנהלים המקובלים, אם הנהלים המקובלים שצריך שיהיה חיבור למכשיר טלביזיה אזי אתה תתחייב לתקן זאת ואם אין חיוב כזה לא תתחייב לתקן.
שאלה: התרת נדרים של אב על בתו: חילקו לכל אחד פתק שבו כתובים 10 פרקי תהילים לומר עבור פולארד בכל יום. קבלתי גם פתק כזה. אמרתי כל יום אבל בשלב מסוים, כשזה היה קשה, הפסקתי. האם צריך לעשות התרת נדרים על כך, האם אבא יכול להיות שליח של בתו והיא תיכלל בהתרת נדרים שלו?
תשובה: בכל מקרה אנו אומרים בערב ראש השנה ב"כל נדרי" שאנו מוסרים מודעה שכל קבלה טובה שנקבל עלינו זה יהיה לא בתורת נדר ולכן ממילא זה לא חל כנדר.
שאלה: ללכת לפי הספרדים או לפי התימנים: אבא שלי חצי תימני (מצד אביו) ולא מזמן הוא התחיל ללכת לפי מנהג התימנים (לפני שנתים בערך). בהרבה הלכות שלהם אני לא בקיא וגם השפה שלהם די קשה לי (אם אני קורא כמו שבהתימנים קוראים אז אני מתרכז בלקרוא נכון ולא בכוונת הלב). מה לעשות בנידון, האם אני יכול להמשיך ללכת כמנהג הספרדים או שאני צריך לנהוג, כמו אבי, רק לפי התימנים, ואם אני צריך לפי התימנים, האם עדין אפשר להתפלל רגיל כי זה מאוד מקשה עלי בתפילה?
תשובה: המהרשד"ם, אחד מגדולי הפוסקים הספרדים, אומר שבנוסח ההיגוי אדם לא חייב לשנות, ביחוד אם קשה לו, אלא ינהג איך שהוא רגיל.
שאלה: הפקרת פירות שמיטה: יש לי עץ תפוז בגינה סמוך למעבר הציבורי. אני משאיר את השער של הגינה פתוח ורוצה לפרסם פתק עם הודעה על הפקרת הפירות וקיצור הוראות מה מותר ומה אסור לקוטף האלמוני לעשות עם הפירות (איסור סחורה, טיפול בשאריות וכו). האם תוכלו לעזור לי לנסח את המודעה?
תשובה: א. הפירות של התפוז הם הפקר לכל. ב. אפשר לקטוף לאכילה פרטית בלבד. ג. אסור לסחור בפירות. ד. יש לקטוף את הפירות בזהירות שלא יזיקו לעץ. ה. אין להשתמש בגינה אלא לצורך קטיף התפוז, ולא שאר דברים. ו. הפירות הם קדושים בקדושת שביעית ואין להשתמש בהם אלא כדרך האכילה הרגילה בכל השנים. ז. את הקליפות של התפוז יש להניח במקום מיוחד וללא בזיון. ח. בתחילת חודש סיון תשס"ט אם ישאר בידי הלוקט מהתפוז עליו להפקירו. בברכת התורה והארץ הרב יהודה הלוי עמיחי
שאלה: סכך סוכה בפרגולה בעלת לייסטים צפופים: הקמנו פרגולה על הגג שפתוח לכיפת השמיים. התכוונו עם הקמתה שתשמש גם כסוכה למהלך חג הסוכות. גג הפרגולה הוא מעץ ומחובר באופן הבא: פסי עץ ברוחב של כ-10 ס"מ כל אחד, והמרווח ביניהם הוא 5 ס"מ ( ז"א שהמרחק ביניהם יוצר מצב של 2 3 כיסוי ו- 1 3 פתוח). פסי העץ מקובעים למסגרת העץ של גג הפרגולה (ללא מתכת). מה עליי לעשות כדי שהפרגולה תוכל לשמש סוכה כהלכה מבחינת גג הפרגולה?
תשובה: גם אם נניח שהסכך כשר, אם בונים את המחיצות אחרי הסכך יש צורך לפרק חלק מהסכך ולהניחו מחדש.
שאלה: המצוות שבספר דברים ובשר בחלב מהתורה: 1. האם המצוות שמופיעות בחומש דברים (לפי מנין ספר החינוך-תפילין, ק"ש, ברכת המזון, למנות להם מלך.) ניתנו לבנ"י בערבות מואב? אם כן,יוצא שבנ"י הניחו תפילין, ברכו את ברכת המזון וקראו ק"ש רק לפני כניסתם לארץ והם לא עשו את המצוות הללו במדבר, כי הם לא נצטוו עליהם. האם כך הדבר? 2. בשר וחלב. א. כאשר היה משה רבינו בהר סיני, כמה זמן הקב"ה אמר לו להמתין בין אכילת בשר לחלב? ב. אם הקב"ה אמר למשה זמן מסויים, כיצד יכול להיות שכל קהילה מחכה זמן אחר? (אשכנזים וספרדים) ג. האם ידוע לנו כמה זמן בנ"י חיכו במדבר בין אכילת בשר לחלב? אם אפשר להרחיב בתשובות. השאלות ממש מטרידות אותי.
תשובה: 1. כל המצוות ניתנו למשה בהר סיני וחזרו ונשנו לו לפי צרכן. "תניא. רבי ישמעאל אומר: כללות נאמרו בסיני ופרטות באהל מועד. רבי עקיבא אומר: כללות ופרטות נאמרו בסיני ונשנו באהל מועד ונשתלשו בערבות מואב" (סוטה לז, ב) ומסביר הרש"ש שגם לדעת רבי ישמעאל חזרו על התורה בערבות מואב. וזה מה שאומרת התורה: "בעבר הירדן בארץ מואב הואיל משה באר את התורה הזאת לאמר" (דברים א, ה), שמשה באר את הדברים שיפלו בהם ספק לאחר מותו (ספורנו). וכתב הרמב"ן בתחילת הספר: "... אבל בישראל יזהיר המצוות הנוהגות בהן פעם אחר פעם להוסיף בהן ביאור, ופעמים שלא יזכיר אותן רק להזהיר את ישראל ברוב אזהרות... ועוד יוסיף בספר הזה קצת מצוות שלא נזכרו כלל... וכבר נאמרו לו כולן בסיני או באוהל מועד בשנה הראשונה קודם המרגלים, כי בערבות מואב לא נתחדשו לו אלא דברי הברית כאשר נתפרש בו, ועל כן לא נאמר בספר הזה 'וידבר ה' אל משה לאמר צו את בני ישראל' או 'דבר אל בני ישראל ואמרת אליהם מצוה פלונית'. אבל לא נכתבו המצוות בספרים הראשונים שידבר עם יוצאי מצרים כי אולי לא נהגו באותן מצוות רק בארץ, אף על פי שהן חובת הגוף... או מפני שאינן תדירות לא הזכירם רק בבנים נוחלי הארץ". 2. מהתורה יש שלושה איסורים בבשר וחלב: 1. לבשל. 2. לאכול. 3. להנות. חכמים תיקנו הרחקה שיש לחכות בין אכילת בשר לחלב. והטעם לתקנה זו שטעם הבשר ממשיך עד לזמן ארוך ולפי הרמב"ם הטעם שנשארים חתיכות בשר בין השיניים. לגבי הזמן מביאה הגמרא (חולין קה, א) את דברי מר עוקבא, שאביו חיכה יום שלם, בין אכילת בשר לאכילת גבינה, ואילו הוא מחכה בין סעודה לסעודה. ופירש הרי"ף שזמן זה הוא מסעודת הבוקר לסעודת הערב, שש שעות. ואילו לדעת ר"ת והתוספות הכוונה שבאותה סעודה אין לאכול יחד אבל לסעודה אחרת אפשר לאכול מיד. האשכנזים פסקו כדעת ר"ת ולכן מחכים זמן קצר של שעה (הולנדים) או שלוש שעות (אשכנז) ואילו מנהגים אחרים פסקו כשו"ע שש שעות. גם חלק מקהילות האשכנזים מחכים שש שעות.
שאלה: קריאת תהלים בראש השנה: מדוע נהגו לקרוא את כל ספר תהלים בשני ימי ראש השנה?
תשובה: מוחזק כי בקריאת כל ספר תהילים ישנה מעלה מיוחדת, ובראש השנה היום בו אנו זקוקים כל כך לזכויות ודאי שיש מקום לכך. ונראה כי נהגו כן גם בגלל המנהג שלא לישון בימי ראש השנה.
שאלה: מישהי שמציקה לי: אני הייתי בקשר עם משהי תקופה ארוכה ומסיבות כל שהם היא החליטה שהיא רוצה להפסיק את הקשר החברי ולהיות מעיין ידידים ושנדבר ונשטף אחד את השניה בחייו. הדבר באמת לא יכול להתקיים מבחינתי. מכיוון שעדיין קיים רגש לאותה בחורה וקשה לי להשאר שמח ולתפקד נורמלי אחריי שיחה איתה! (זה מכניס אותי לעצב). עכשיו אני לא רוצה לפגוע ברגשותיה! והיא פיתחה מעין תלות בי. שהיא חייבת לדבר איתי וחייבת להיות איתי בקשר. ניסתי כמה פעמים לנתק עימה את הקשר והיא בכל פעם נכנסה למעין דיכאון גדול! ואני לא יכולתי להשאיר אותה ככה, אז מיד ניגשתי ושוחחתי איתה ועזרתי לה להתגבר. מדובר בבחורה שקשה לה מאוד בהרבה דברים! ואני היחיד שעד עכשיו עזר לה. (אנחנו היינו חברים) מה עלי לעשות איך עלי לנהוג?
תשובה: למרות שנראה לך שאתה אכזרי לנתק מגע מהבחורה הזו, בחשבון כללי אתה מטיב עימה ועושה עימה חסד על ידי שתנתק לגמרי את הקשר איתה. יהיה לה קשה בשלב הראשון. אולם לאחר מכן היא תתגבר ותמצא דרך אמיתית להתמך על ידי אישה בוגרת או על ידי חברותיה או אפילו על ידי יועץ או פסיכולוג. זה עדיף מאשר התמיכה שאתה חושב שאתה נותן לה.
שאלה: שמיעת מוזיקה בעשרת ימי תשובה: האם מותר לשמוע מוזיקה בעשרת ימי תשובה?
תשובה: מותר לשמוע מוזיקה ואם אפשר, עדיף לשמוע שירים וניגונים של התעוררות לקראת יום כיפור.
שאלה: עשרה בטבת שחל ביום ששי: 1) אם עשרה בטבת חל ביום ששי עד מתי צמים? 2) הצום לא פוגע בקדושת השבת?
תשובה: צריך לצום עד סוף היום עד אחרי כניסת שבת. יש שאלה בגמרא ביחיד שקיבל עליו תענית אם צריך לצום עד סוף היום ונפסק שכן צריך אבל בתענית ציבור כזו פשוט שצריך.
שאלה: "עושה " בעשרת ימי תשובה: האם אומרים, בעשרת ימי תשובה, גם בקדיש "עושה ה " עם "ה" או רק בשמונה עשרה?
תשובה: כל עשרת ימי תשובה אומרים "עושה ה " גם בקדיש וגם בשמונה עשרה.
שאלה: שמיטת כספים לקופה ציבורית : בשנים האחרונות אני אחראי על הכספים של המחזור. הכסף מופקד בחשבוני וכל פעם שישנה פעילות אני מביא את הסכום הנדרש. מספר אנשים עדיין חייבים סכומים שונים לקופה. הם אמורים להעביר אליי את הכסף. לפני ראש השנה האחרון לא עשיתי פרוזבול, לא לעצמי ולא לקופת מחזור. כיצד יש לנהוג בחובות של האנשים הנ"ל שחייבים את הכסף לכלל המחזור?
תשובה: שותפות כזו לא צריך לעשות לה פרוזבול.
שאלה: רבנות מהדרין ירושלים: משפחתינו מקפידה לאכל מאכלים הנמצאים תחת פיקוח של כשרות מהודרת. בקרוב תיהיה לנו שמחה משפחתית. במיוחד עבור הדתיים שבמשפחה הזמינו רבנות מהדרין ירושלים. האם הכשר זה נחשב למהודר?
תשובה: אני חושב שכן.
שאלה: תפילה בקברי צדיקים בעת מחזור חודשי: אני רוצה לעלות לקברי צדיקים בערב יום כיפור (הכוונה בשעות הבוקר). האם מותר להתפלל בקברי צדיקים בעת מחזור חודשי של אשה, ואם כן, האם מותר לעשות זאת בערב יום כיפור?
תשובה: אין איסור לאשה נדה ללכת לבית עלמין, אם כי המקובלים כתבו שזה לא מומלץ. כך שאם את מרגישה צורך גדול ללכת להתפלל את יכולה. אולם נראה כי הטוב ביותר הוא להקדים את ההליכה לשם לפני שהאשה רואה את הדם, וכל עשרת ימי תשובה הינם ימי כפרה, כפי שמביא המשנה ברורה שניתן לעשות כפרות במשך כל עשרת ימי תשובה. גמר חתימה טובה.
שאלה: אתרוגים של שמיטה: האם ניתן לסחור באתרוגים השנה כשהם בתפזורת ולא בקופסאות סגורות?
תשובה: האתרוגים של השנה קדושים בקדושת שביעית ואין לסחור בהם. ההידור השנה מתבטא בהידור הקדושה ולא במראה נאה של האתרוג. לכן רק אתרוג בקופסא הוא הכשר למרות שלא ידוע מראהו. באתרוגים בתפזורת אם יש מחיר מיוחד לכל אתרוג לפי מראהו זו סחורה האסורה, והיא מצוה הבאה בעברה. גם אם יש מחירים קבועים לסוגים שונים אין לדעת אם לא הועברו אתרוגים מסוג ג' ל-ב' ומסוג ב' ל-א'.
שאלה: ספריי להפגת ריח מהפה בצום: האם לאדם הסובל מריח לא נעים בפה, עד כדי כך שמתבייש בצום לדבר עם מישהו או להיות חזן, מותר להשתמש בספריי מיוחד לפה להפגת הריח? השאלה גם על צום יום- הכיפורים.
תשובה: אם אין בזה טעם ולא בולעים את זה מותר אך אם יש לזה טעם אסור.
שאלה: שמיטת כספים של צ קים: כיוון שלא ערכתי פרוזבול, יש לי מספר שאלות בנוגע לשמיטת כספים: א. בידי 3 המחאות שזמן פרעונם עבר (לפני ר"ה), וטרם הפקדתי אותם. שתיים מן ההמחאות קיבלתי משותפה שלי לדירה כהחזר על חלקה בשכ"ד (אני שוכרת דירה יחד עם שותפות - בכל חודש אני משלמת את מלוא הסכום לבעלת הבית, ושותופותי לדירה מחזירות לי את חלקן). אחת קיבלתי ממישהי בתמורה לדולרים ש מכרתי לה. האם מותר לי להפקיד המחאות אילו, או שהן כשטר חוב שלא נפרע? ב. בדירה אותה אני שוכרת - בכל פעם שותפה אחרת (לא על פי סדר מסויים) משלמת את החשבונות המגיעים (מים, חשמל וכד ) - והשותפות האחרות מחזירות לה את חלקן בחוב (אנו מחלקות את סך החשבון למספר השותפות וכל אחת משלמת חלק שווה). בערב ר"ה שילמתי מספר חשבונות שהצטברו בדירה בכרטיס אשראי. תאריך חיוב הכרטיס הוא לאחר ר"ה. האם מותר לי לבקש מן השותפות את חלקן בחשבון? שילמתי חובות אילו ביודעין כי ייתכן ולא אוכל לבקש מהן את הסכום. ג. בשני המקרים הנ"ל (במידה והם נחשבים כחוב שעלי לשמוט) - אם הן תבואנה ביוזמתן לשלם את חלק (למשל ישאלו למה לא הפקדתי את ההמחאה, ויבקשו לשלם את הסכום בכ"ז) - האם מותר לי לקבל את הכסף?
תשובה: א. מותר שאין בהמחאות אלו גדר של הלואה וחוב אלא כחלק בשותפות בדירה. ב. כנ"ל.
שאלה: הקרנה אסטרלית: רציתי לדעת מה דעתו של הרב האם יש איזה שהוא פסול בעיסוק בנושא של הקרנה אסטרלית, מצב שבו האדם, "מתנתק מגופו" (רק בתת מודע) ורואה את העולם מחוץ לגופו. (יותר פרטים הרב יוכל למצוא ב האם עסוק בנושא זה נחשב לעבודה זרה?
תשובה: לך, העיסוק עצמו בזה, הכולל תרגילים שונים, אינו קשור לעבודה זרה, ואף לא לשום אמונה של האדם. אולם, אע"פ שבאמת האדם מורכב מחומר ( גוף) ורוח, כל העניין נראה קצת הזוי. ובכלל לא צריך לתת אמון בכל תורה או השקפה גם אם היא מציעה דברים שמושכים ומסקרנים. מכל מקום עיקר תפארתנו אינו בזה שאנו מצליחים להפריד בין הרוח לחומר, אלא להפך, שאנו מצליחים לחבר ביניהם ולגרום להם לחיות בהרמוניה, כדברי הרמ"א בשו"ע סי' ו סע' א: "ועוד יש לפרש שמפליא לעשות במה ששומר רוח האדם בקרבו וקושר שדר רוחני בדבר גשמי". וכמה מאמצים צריך האדם להשקיע עד שהוא מצליח לקשור את נטיותיו הרוחניות עם אלו הגשמיות, וכמה עמל לימודי ומוסרי צריך להשקיע בזה, שיהיו כל כוחותיו חיים בהרמוניה ולא יסתרו אלו את אלו. ובזה צריך להיות עיקר עיסקו של האדם, ולא בנסיונות להדמות למתים שרוחם מרחפת מעל לגופם. בברכת חג סוכות שמח
שאלה: מדוע התפילות נקבעו רק אחרי שהקורבנות בוטלו?: אומרים שהאבות הם אלו שייסדו את 3 התפילות. (אברהם-שחרית, יצחק-מנחה ויעקב-ערבית) אז למה רק אחרי שביהמ"ק נחרב, קבעו את התפילות במקום קורבנות?
תשובה: לך, בשאלתך דנה הגמרא במסכת ברכות דף כו עמ' ב, ומסקנתה "תפילות אבות תקנום, ואסמיכינהו רבנן אקרבנות". כלומר, התפילות הם מיסודם של האבות, (למרות שאת הנוסח הקבוע תקנו רק בבית שני) אלא שחכמים הסמיכו אותם למעשה הקרבנות, וקבעו את גדריהם בהקבלה לגדרי הקרבנות עוד קודם שחרב הבית. אומנם אחרי חורבן הבית, בשעה שלא יכלו כבר להקריב קרבנות באו התפילות במקום הקרבנות. מועדים לשמחה
שאלה: טעות בשמונה עשרה: מי שהחליף חתימת ברכה אחת באחרת, למשל במקום "כי אל גואל חזק אתה, בא"ה גואל ישראל" אמר "כי אל מלך רופא נאמן ורחמן אתה, בא"ה רופא חולי עמו ישראל". מה הדין?
תשובה: אדם שטעה באחת מהברכות של שמונה עשרה צריך לחזור לתחילת אותה ברכה. ואם הוא דילג ברכה מסויימת והמשיך כמה ברכות קדימה, צריך לחזור לאותה ברכה שדילג ולהמשיך כרגיל הלאה כיון שיש סדר לברכות שמונה עשרה.
שאלה: טלפון סלולרי בבית כנסת ובית מדרש: האם מבחינה הלכתית מותר לשוחח בטלפון בבית כנסת (שלא בזמן תפילה) או בבית מדרש?
תשובה: זה כמו כל שיחת חולין שכתוב שלא לדבר בבית הכנסת, אבל אם מדובר שיש צורך בזה וזה לא מפריע לאנשים אחרים זה לא אסור.
שאלה: מים חמים במלון בחו"ל בחג: במלון בו אני מתארח בחו"ל עומד מיחם לרשות האורחים. האם מותר בחג להשתמש במים הרותחים כדי להכין כוס חמין? המיחם מונח במקום דרך קבע ומחובר בקביעות לברז מים, אך לעניות דעתי מדליקים את החשמל מידי בוקר.
תשובה: כיון שזה ביום טוב, להדליק את זה זה רק איסור דרבנן ולכן לא אסור להנות מזה.
שאלה: עבודה כתומך טכני בחול המועד: אני עובד כ"תומך טכני" - במהלך העבודה אנו מדברים בטלפון ורושמים במחשב. האם יש הגבלה כלשהי לגבי עבודה בחול המועד? (מדובר על מוקד שפתוח 24 שעות)
תשובה: במקרה כזה יהיה מותר לכם לדבר ולכתוב במחשב בחול המועד.
שאלה: סחיטה בשבת: רציתי לדעת מדוע אסור לסחוט בשבת, מאיזה מל"ט אבות זה נגזר?
תשובה: סחיטה זה מפרק, שהוא תולדה של דש. דש זה החובט את השיבולים להוציא מהם את הזרעים, וגם בסחיטה אנחנו בעצם "חובטים" בסחיטה שלנו את הנוזל מהפרי. (מקורות: מס' שבת קמג: וברש"י ד"ה אין, טושו"ע סי' שכ, ובמשנ"ב שם) הרב אלחנן לוין
שאלה: מניין בחנוכת בית: האם בחנוכת בית חייבים שיהיו עשרה גברים? (קשה לי לגייס מנין)
תשובה: ודאי שטוב הדבר שיהיה מנין בבית לחנוכת הבית אך אם אי אפשר לך לאסוף מנין תאמר אתה את הלימוד של חנוכת הבית ללא מנין.
שאלה: פרקי תהילים במהלך היום: האם זה משנה אלו פרקי תהילים קוראים? אני קורא מדיי פעם פרקי תהילים אבל כל פעם פרק אחר, למשל פרק ו שהוא פרק אישי לאדם חולה, האם אני יכול לקרוא רק את פרק זה כל יום? או למשל פרק כ אני קורא לפעמים 7 פעמים אבל קורא רק אותו, האם זה ר?
תשובה: אתה יכול לקרוא פרקי תהילים כפי רצונך. אם פרק תהילים נוגע בך יותר משום תוכנו או משום שמדבר על אירוע מסוים שאתה שרוי בו וכן הלאה אתה יכול לקוראו ככל אשר תחפוץ. אולם ישנה מעלה מיוחדת לסיום כל הספר כולו, לכן אם אתה יכול (גם בנוסף לקריאה הנ"ל) לקרוא גם על הסדר, וכל פעם שיש לך זמן ורצון להמשיך במקום בו פסקת, מה טוב.
שאלה: בשר בחלב במחבת ובתנור: א. טיגנו במחבת בשרית מאכל סתמי וטפטף על המחבת טיפה מאכל חלבי. מה דינה של המחבת והמאכל? ב. לעיתים אנו מתארחים אצל קרובים ויש להם תנור עם תא אחד. הם מבשלים בו גם חלבי וגם בשרי (לא באותו זמן). איך לנהוג, האם האוכל טרף ממש או מותר ואיך להעיר את תשומת לבם לכך (הם שומרים תורה ומצוות)?
תשובה: א. את המחבת יכולים להכשיר. והמאכל כיון שזה טיפה וודאי שיש 60 כנגדה והמאכל לא נאסר. ב. כיון שזה לא ביחד אתה לא צריך להחמיר ואתה יכול לאכול, תוכל לומר להם שישאירו את התנור דלוק על המקסימום שהחום של התנור יכלה את כל מה שנשאר שם ואז יוכלו להשתמש לשימוש השני.
שאלה: בישול פרווה במחבת שנטרפה: בישלנו בטעות חלב במחבת בשרית שאינה בת יומה. האם מותר להשתמש במחבת מעתה ולהבא עבור מאכלי פרווה בלבד ללא ליבון או הגעלה, אם כן, מה דין המאכל, חלבי, בשרי או פרווה?
תשובה: צריך להכשיר את המחבת הזאת. אם זה היה עם שמן מספיק הגעלה.
שאלה: קורס בטהרת המשפחה ע"י מרצה שאינה רבנית: האם אפשרי שמרצה (פרופ למשל) תעביר קורס במוסד אקדמאי בנושא טהרת המשפחה (הלכתי ורעיוני), האם אין זה ראוי שנושא שכזה יועבר ע"י רב רבנית?
תשובה: אם יראתה קודמת לחוכמתה והיא בקיאה בהלכות הרלבנטיות אין שום מניעה שהיא תלמד נושא זה
שאלה: אפשרי לשנות במעט מנוסח הוידוי הארוך?: האם מותר בוידוי הארוך של יוכ"פ לדלג על חטאים שברור לי בודאות שלא עשתי (למשל:ועידת זנות, שבועת שווא), וכן להוסיף וידוי על חטאים שעשיתי ואינם מופיעים במחזור? כי הרי מה זה שווה אם אדם מתוודה באותה מדרגה על דברים שעשה ושלא עשה, ואז החטאים שבאמת עשה יהיו קלים בעיניו, כי ממילא אומרים הכל, גם את אלו שלא עשה?
תשובה: נחלקו רבותינו בגמרא האם צריך החוטא לפרט את חטאיו בוידוי או שדי שיתוודה באופן כללי, שדעת רבי יהודה בן בבא שצריך לפרוט החטא, ודעת רבי עקיבא שאין צריך לפרטו שנאמר: אשרי נשוי פשע כסוי חטאה. ולרבי עקיבא די שיאמר: אנא ה' חטאתי לפניך. ודעת הרמב"ם שצריך החוטא לפרט את חטאו (הל' תשובה ב ג). אבל הרי"ף והרא"ש והטור (סי' תר"ז) פסקו כרבי עקיבא שאין החוטא צריך לפרט את חטאו. אלא שכתב בשו"ע שאע"פ שאינו חייב אם ירצה המתוודה - יכול לפרוט החטא, ואם מתוודה בלחש נכון לעשות כן. וטעם הדבר פרש בשו"ע הרב (גר"ז) מפני שעל ידי הזכרת החטא הוא זוכר את חטאיו ומתחרט עליהם מעומק ליבו. מכל מקום נהגו לומר בוידוי אשמנו בגדנו וכו' בקול (למרות שאין לפרוט חטאיו בקול) הואיל והכל אומרים בשווה אין זה וידוי אלא כנוסח התפילה, ולכן מותר לאומרו בקול רם. נמצא שלא נכון לדלג חטאים שברור לך שלא עשית כיון שהזכרתם אינה כוידוי אלא כנוסח תפילת הרבים, וראוי שהאדם ישתתף בתפילת הציבור. (ויש עוד טעם נוסף לזה, שהרי החטאים הם במעשה בדיבור ובמחשבה, ואע"פ שאדם יודע שלא עבר על חטא מסויים, כגון, ועידת זנות, במעשה, הרי שאין הוא יודע אם לא עבר עליו במחשבה, או בעקיפין, ולכן ראוי להזכירו). ולהוסיף חטאים שהוא יודע שעבר, ואינן מצוינים במחזור - האדם רשאי, בתנאי שיעשה זאת בלחש, בינו לבין אלוקיו בלבד. וה' לא ימנע טוב מההולכים בתמים. גמר חתימה טובה.
שאלה: פירוש שחטא מתכפר למפרע: כיצד כתוב שהחטא מתכפר לשב בתשובה למפרע, הרי זה כבר נעשה ונחקק במציאות, כמו הדלקת אור בשבת, קללת חבר וכו?
תשובה: שאלתך עומדת ביסוד מחשבת התשובה, ורבים האריכו בפתרונה, ובמסגרת זו אציג לפניך שתי תשובות: הרמח"ל בספרו מסילת ישרים, פרק ד: הרמח"ל מסביר שעיקר החטא אינו עצם המעשה, אלא הרצון של האדם לעשותו. ובשעת החטא רוצה האדם בחטא, אלא שלאחר זמן מתברר לו שטעה, מידת הרחמים היא לקבל את עקירת רצונו כעקירת המעשה. ואע"פ שהמעשה עצמו לא נעקר, שכן אי אפשר לשנותו, רצון האדם יכול להשתנות. ובמקום הרצון לחטוא שהיה לו בשעת החטא, כעת הוא חפץ ומשתוקק שלא היה החטא בעולם כלל, ושלא היה הדבר ההוא נעשה, והוא מואס בהנאה שהרוויח מן החטא, וכעת במקום עונג החטא גורם לו צער, הרי שהמעשה נשאר אבל המשמעות שלו משתנה, ובמקום שיהיה כאן מעשה שמהנה יש כאן מעשה שגורם צער וחרטה, ושינוי הרצון שהביא לשינוי משמעות המעשה נחשב כאילו נעקר המעשה - ושב ורפא לו. ומרן הרב קוק, בספרו אורות התשובה מוסיף שהמעשה עצמו כבר לא קיים, אלא רק תוצאותיו, ועיקר תוצאות החטא הם הרושם שהם רושמים בנפש החוטא. ורושם זה שמשאיר החטא על החוטא הוא מה שנותן למעשה החטא את משמעותו. ובמקום שהאדם מתגבר על הרושם שהחטא השאיר בנפשו, ומנקה את עצמו מכל רושם והשפעה של החטא על תכונותיו, מידותיו ושאיפותיו, הרי שמן המעשה לא נותר דבר. שהרי עיקר המעשה הוא הרושם שהוא מותיר, וכעת שלא נותר רושם, נחשב כאילו לא חטא מעולם. ולעניין זה אנו אומרים שהתשובה מכפרת גם למפרע. ויש בזה עוד אריכות דברים, אלא שזה היסוד, שממנו אנו לומדים שעיקר הכוונה בתשובה היא לתקן את הרצון, שעיקר האדם בא לידי ביטוי ברצונו. ועיקר החזרה בתשובה היא לגרום לאדם לרצות דברים טובים וישרים. וכן צריך אדם לכוון בתשובתו לטהר את עצמו מכל הרושם שהשאיר החטא בנפשו. רמח"ל: עקירת הרצון כעקירת המעשה. הרב: עיקר המעשה הוא הרושם שהוא רושם בנפש האדם. גמר חתימה טובה.
שאלה: האריכות שלפני תפילת שחרית מול תפילת מנחה: מדוע לפני תפילת שחרית יש צורך בכ"כ הרבה הקדמות (קרבנות, פסד"ז, ק"ש וברכותיה) עד שניתן לעמוד מול המלך ולהתפלל, לעומת מנחה, שחובה לומר רק אשרי לפני תפילת העמידה?
תשובה: קרבנות יש גם לפני תפילת מנחה. ק"ש זו מצוה מהתורה בבוקר ובערב, ואילו במנחה התורה לא צוותה. לגבי פסוקי דזמרה ובכלל - ר התפילות מקופלים עניינים רוחניים עצומים המפורטים בספרי הסוד. חלקי התפילה מתאימים לעולמות השונים וכו' וכו' בדברים שאנו הקטנים טרם מבינים בהם, אלא נותנים אמון מלא בח שסדרו את הסדר בצורה הנכונה והטובה ביותר. גמר חתימה טובה.
שאלה: עזרה לאשתי ביום כיפור: אשתי ילדה לפני חודשיים תאומות, יש לנו ברוך השם שני ילדים בני 4 ושנתיים. אשתי מיניקה וביום כיפור יהיה לה קשה מאד לצום וגם לשמור על הילדים, גם אם תשאב. אין לנו אפשרות לקבל עזרה ממשפחה, חברים וכו, ושאלתי היא האם מותר לי להישאר לצום ולהתפלל בבית ולעזור לאשתי, או שחובה ללכת להתפלל במנין?
תשובה: גם וגם. אם ניתן להתפלל שחרית מוקדמת לחזור הביתה ואח"כ לחזור לביהכנ"ס ולהתפלל מוסף ללא סליחות, אם אתה ספרדי, ואם אתה אשכנזי לוותר על חלק מחזרת הש"ץ, כגון, סדר העבודה.
שאלה: מקרר עם בשר וחלב ביחד : האם מותר לשים במקרר אוכל חלבי עם בשרי, כמו לדוגמא, פיצות בתוך שקית ולמעלה עוף שהוא כמובן גם עטוף וסגור והכל באריזה והפיצות בתוך שקית מעליו זה מותר?
תשובה: מותר לשים דבר בשרי ליד חלבי אם הם קרים מאחר ומאכלים קרים לא בולעים טעם אחד מהשני, ולכן מותר לשים במקרר אוכל חלבי ליד בשרי אבל צריך שהם יהיו סגורים לגמרי כדי שלא ישפך אוכל מכלי לכלי, למשל, לא לשים סיר בשרי מתחת חלב וכד'. יש שמייחדים מדפים נפרדים לבשרי וחלבי כדי למנוע מכשול.
שאלה: שאלות שונות: לכבוד הרב יש לי הרבה שאלות ואני מצטער שאני גוזל מזמנך אבל הנה השאלות 1) האם כל פעם שאני צריך ללכת לבית הכסא אני צריך לברך גם אם אני יוצא ויש לי עוד פעם או הרבה ביום והאם זה כמו שתייה שאם בירכתי שהכל בבית אז עד שאני לא ייצא מהבית הברכה נשארת ולא צריך לברך עוד? 2) האם כשאני אם ציצית קטן ואני נכנס לשירותים ומוריד לפני אני צריך לברך עליה עוד פעם וספורט כשאני מוריד את הציצית גם אני צריך לברך אח כ? וכשאני הולך לבית כנסת אני הולך אם ציצית קטן עלי בלי לברך כשאני מגיע לבית כנסת אני מברך על הטלית ומכוון לפטור את הקטן לכל היום האם זה טוב מה שאני עושה? 3) מה המקור לכך שביו"ט מותר להעביר מאש לאש? לכבוד הרב השם ייתן לכם כוח להמשיך בעבודת הקודש הזאת.
תשובה: א. אם יצאת משירותים ואינך צריך עוד (כמו אדם בריא) צריך לברך אשר יצר בכל פעם. אם משום מה לא ברכת אזי אחרי הפעם השניה מברכים פעם אחת בלבד. ב. כשאתה נכנס לשירותים אינך צריך להוריד את הציצית. אם הורדת את הציצית על מנת ללובשה שוב ובנתיים לא הסחת את דעתך ממנה לגמרי אינך צריך לברך שוב עליה. אולם אם עבר זמן רב צריך לחזור ולברך וכן אם הורדת על מנת שלא לחזור וללבוש (כגון בסוף היום) והתחרטת יש לברך. מנהגך בעניין הברכה בבוקר הינו מנהג טוב ונכון. ג. שמות י"ב ועי' מסכת ביצה דף י"ב.
שאלה: 3 שאלות על אבל: 1. האם מותר לזרוק מודעות אבל שיש בעיתונים או שתולים בחוץ? 2. כאשר אדם נפטר ואני לא רוצה רוצה לשמוע שירים באותו יום כדי לכבד אני יכולה או לא? 3. סבא שלי נפטר השנה והיה לנו בבית ממתקי גומי שהוא הביא לנו וזה נשאר באיזה קופסא בבית ונשאר כמה גומי וזרקנו אותם מותר נכון?
תשובה: 1. מותר לזרוק אלא אם כן כתובים שם פסוקים שלמים. 2. יכולה. 3. לא היה חובה לזרוק, משום שאין שום פגם בחפציו של אדם שנפטר. "ומחה ה' אלוקים דמעה מעל כל פנים"
שאלה: שבת תשובה: מדוע נקראת השבת, שבת תשובה?
תשובה: השבת שבין ראש השנה ליום הכיפורים נקראת שבת שובה על שם ההפטרה של השבת הפותחת במילים "שובה ישראל". כמו כן יש קוראים לה שבת תשובה מאחר והיא נמצאת בתוך עשרת ימי התשובה.
שאלה: הפלגה ביום כיפור: האם מותר להפליג ביום כיפור להתענות כרגיל ולהתפלל בספינה אשר מונהגת בידי גויים?
תשובה: כיון שאין סעודות אין לדין הזה דין של שבת ולכן מותר גם יום לפני.
שאלה: טלית בעשרת ימי תשובה: אני רוצה לשים טלית רק בעשרת ימי תשובה או רק ביוה"כ, למרות שאנו נוהגים לשים רק אחרי החתונה, האם אפשר?
תשובה: אפשר, אך כיון שלא נהוג למה לך להתעטף בטלית העיקר הכוונה בלב ולא הטלית.
שאלה: הורדת שיער לבנים בלייזר: האם על פי ההלכה מותר להוריד שיער (בבטן וכו ) בלייזר? אשמח אם תעזרו לי
תשובה: זה תיקוני נשים ויש בזה "לא ילבש". אם זה יהיה מקובל ומצוי שגם בנים עושים את זה אז לא יהיה בזה "לא ילבש" ויהיה מותר.
שאלה: סליחה כללית אחרי הרבה זמן: זה קצת אינטימי אבל זה חשוב, סיפור: לפני שנה וחצי היה לנו מבחן חשוב ולא התגברתי על עצמי ופזלתי לחברי למבחן. כעבור שנה וחצי כשהתבגרתי דיברו איתנו בכיתה על תשובה ורציתי לבקש מאותו חבר סליחה אל אותה העתקה. לא יכלתי לאמר לו את זה ככה. א) זה יפגע בו עד מאוד. ב) הוא יוכל להלשין וזה יהיה סיפור גדול. אז בראש השנה אמרתי לו בדיוק ככה: "סליחה על כל המעשים הרעים שעשיתי לך" הוא ענה חיובי. האם נהגתי כהלכה, ואם לא, מה אני אמור לעשות? תענו לי זה חשוב לי
תשובה: אע"פ שמעיקר הדין צריך לפייס את חברו ולומר לו על מה הוא מבקש מחילה, במקרה שהוא חושש שהזכרת החטא תיגרום שוב לעוגמת נפש או למריבה רשאי לבקש סליחה באופן כללי, כמו שעשית. אומנם על העתקה במבחן צריך לבקש סליחה לא מהחבר אלא מהמורה שנתן לכם את המבחן, שהרי העתקה במבחן היא גניבת דעת המורה. הוא חושב שאתה כותב את מה שאתה יודע, ובסוף מתברר שאתה כותב את מה שחברך יודע. ולכן ראוי שתלך למורה ותאמר לו שאתה מבקש סליחה על כל מה שהיה בשנה שעברה, ותקבל על עצמך שלא להעתיק עוד, ולא לגנוב דעת שום אדם. גמר חתימה טובה.
שאלה: קנית צמחים במשתלות אחרי שמיטה: איזה השגחה יש על משתלות, האם ניתנת תעודה כלשהיא שאפשר לסמוך עליה?
תשובה: הדיון הוא לעניין שמיטה, אין משתלות מפוקחות יש משתלות שעשו היתר מכירה, ויש שעבדו על פי מצעים מנותקים. הרשימות איננן מסודרות ובדוקות ביותר, דהיינו צורת המצע המנותק וכן האם נעשה היתר מכירה על הצד היותר טוב. ידועה המשתלה בגוש עציון שהיא הקפידה מאד, וכמו כן טסלר ברמת הגולן, אולם אינני יודע על עוד משתלות. כדאי לגשת למשתלות ולבקש מהם ישירות אישורי היתר מכירה או אישור מצע מנותק. בברכת התורה והארץ הרב יהודה הלוי עמיחי
שאלה: שהחיינו על זנים שונים: האם בדיני ברכות שהחיינו על הפירות נחוצה ברכת שהחיינו על כל זן של הפרי, כדוגמא שזיפים צהובים, אדומים או די בברכת שהחיינו על השזיף הראשון שנאכל?
תשובה: כתוב בשו"ע למרות שזה אותו מין ולענין כלאים זה נחשב אחד, להנאת האדם זה נחשב כמו שני מינים ולכן מברכים על כל מין שהחיינו.
שאלה: עניית אמן בקדיש של ראש השנה: ידוע שאדם אינו עונה אמן על ברכות של עצמו (לבד ממקרים בודדים). בתפילת ראש השנה אצל האשכנזים הציבור אומר ביחד עם הש צ יתגדל ויתקדש בניגון ובסוף כל קטע גם עונה אמן על אמירותיו. האם זה ר?
תשובה: מותר כיון שהציבור עונה על מה שהש"צ אומר ולא על עצמו.
שאלה: אופניים ביום כיפור: האם יש איסור לרכב על אופנים ביום כיפור?
תשובה: זה עובדין דחול ואסור.
שאלה: קידושין של אילם: בקידושין של אילם הרב אמר לו שהוא שליח שלו לומר את הנוסח. האילם נתן את הטבעת והרב אמר "הרי את מקודשת לי בטבעת זו" מה הדין, האם יש פגם בקידושין כי הוא לא אמר מקודשת לאילם?
תשובה: לכאורה נראה שזה לא ר, כי הרב מסדר הקידושין לא יכול לומר מקודשת "לי", צריך לבדוק מה היה שם.
שאלה: שמות של אלילים לילדים: בימינו נפוצה קריאת שמות לבנים ולבנות אשר בתקופות קדומות היו שמות של אלילים, כגון ענת. האם למרות תדירותם של השמות יש מקום לשיקול מחודש אם להמשיך ולקרוא בשמות אלה?
תשובה: ח אומרים ששמות עבודה זרה שכתובים במקרא מותר לומר אותם ולכן אין איסור גם לקרוא כך בשמות.